Source: http://www.bihon.ro/csm-oradea-incearca-sa-invinga-asesoftul/1282384
Timestamp: 2018-02-23 20:37:04+00:00

Document:
CSM Oradea incearca sa invinga Asesoftul - BIHON
CSM Oradea incearca sa invinga Asesoftul
la	30. aprilie 2013 09:26
CSM Oradea întâlneşte CSU Asesoft în lupta pentru finală
Baschetbaliştii de la CSM Oradea dispută miercuri şi joi primele meciuri din semifinala cu CSU Ploieşti.
Într-o vreme în care Liga Naţională de baschet masculin s-a încheiat deja pentru multe echipe cu pretenţii, CSM Oradea se pregăteşte să înfrunte multipla campioană a ultimului deceniu, CSU Asesoft Ploieşti, în semifinalele actualei ediţii. Primele două meciuri au loc miercuri şi joi, la Arena „Antonio Alexe”, cu începere de la orele 20.
Baschetbaliştii orădeni, care traversează cel mai bun sezon după promovarea în prima divizie, au o misiune dificilă în faţa ploieştenilor. Dar care echipă ar putea fi considerată oare accesibilă în această fază a campionatului? CSM Oradea este creditată cu şansa a doua potrivit calculelor hârtiei şi tradiţiei, dar la fel s-a întâmplat şi în disputa din sferturile de finală, cu U Mobitelco, câştigată în mod strălucit de orădeni cu scorul de 3-1. „Sigur că Asesoftul este o echipă greu de bătut, care joacă foarte bine, mai ales în faza play-off-ului, dar avem şi noi şansele noastre. Mulţi ne-au considerat victime sigure şi în faţa Clujului, dar iată că nu s-a întâmplat aşa. Ne vom juca şansele, suntem decişi să facem meciuri bune, să ne luptăm pentru calificare”, a afirmat antrenorul Cristian Achim. Reputatul antrenor orădean a câştigat în mod magistral duelul tactic cu tehnicianul lui U Mobitelco, Niksa Bavcevic şi va încerca acum, în mod cert, să-l surprindă şi pe omologul său ploieştean, Vladimir Arnautovic.
Premieră pentru CSM Oradea
CSM Oradea şi CSU Asesoft şi-au împărţit victoriile în sezonul regulat. Orădenii au câştigat în tur la Brazi, scor 94-85, dar Ploieştiul s-a revanşat în retur la Oradea, când s-au impus cu 91-77. Cele două echipe s-au mai întâlnit de două ori în play-off, dar în prima fază, în sezoanele 2005/2006 şi 2011/2012 (anul trecut). Ploieştenii s-au impus de fiecare dată, scoruri 2-0, respectiv 3-0. Datele problemei sunt însă de data aceasta cu totul altele. Cele două formaţii vor juca pentru accederea în finală. În timp ce Asesoftul este obişnuită cu semifinalele, pe care le-a disputat cu regularitate în ultimul deceniu, CSM Oradea se află în premieră în această fază a Ligii Naţionale. Publicul orădean este aşteptat să-şi susţină din nou favoriţii, aşa cum a făcut-o cu atâta ardoare în toate meciurile din actualul sezon.
Taguri: Asesoft, baschet masculin, csm oradea

References: CSM 

CSM 
 CSM 
 CSM 
 CSM 
 CSM 

CSM 
 CSM 
 csm